དེའི་རྗེས་ནས་ཀྱང་གཞོན་ལྷན་གྱིས་མགོ་ཁྲིད་པའི་བོད་སྐྱོད་གོམ་བགྲོད་སོགས་ལས་འགུལ་ནུས་ཤུགས་ལྡན་པ་མི་ཉུང་བ་ཞིག་སྤེལ་ཡོད་ཀྱང་།རིམ་གྱིས་སྤྱི་ཚོགས་ཁྲོད་སྐད་ཆ་གཞན་གྱི་བཤད་བྱུང།གཞོན་ལྷན་ལ་ནང་ཁུལ་མི་མཐུན་པའི་འགལ་བ་ཡོད་རེད་ཟེར་བ་དང།རྩིས་ཁྲ་ལ་མགོ་རྙོག་ཡོད་ཚུལ།གཞུང་དངུལ་བེད་ལོག་ཏུ་སྤྱད་ཚུལ་སོགས་བཤད་བྱུང་བ་མ་ཟད།ཐ་ན་ས་ཆ་གུག་ཀྱོག་ཏུ་ཚོགས་འདུ་ཚོགས་ཏེ་མི་བེད་སྤྱོད་བཏང་ནས་༸རྒྱལ་བ་༸པཎ་ཆེན་ལ་དགག་པ་རྒྱག་ཏུ་འཇུག་གི་ཡོད་པ་རེད་ཟེར་བ་སོགས་ཀྱི་གཏམ་ངན་ཞིག་སྐྱི་བསེར་རླུང་དང་འགྲོགས་ནས་གྲགས་བྱུང།ཡིན་ནའང་སྤྱི་ཚོགས་ནང་གང་ཡང་བཤད་སྲིད་པས་དེ་ཙམ་གྱིས་དོགས་པ་ཟོས་མ་སོང་ལ།དགའ་སྐྱོའི་སེམས་ཚོར་ཡང་ཆེན་པོ་བྱུང་མ་སོང་།རྒྱུ་མཚན་ནི་ནམ་རྒྱུན་ནས་ང་ཚོའི་སྤྱི་ཚོགས་ནང་རང་ཉིད་ཀྱིས་འཇོན་གྱི་ཡོད་མེད་ལ་མི་བལྟ་བར་གཞན་ཚང་མ་ཁྱད་དུ་གསོད་མཁན་མང་པོ་ཡོད་པས་ཡིན།